﻿ CORESPONDENŢĂ MINIMUL DE TRAI DECENT. CORESPONDENŢĂ CU UN CITITOR ADINA MIHĂILESCU La data de 6 ianuarie 2005, prin Academia Română, domnul Gheorghe Onofrei din localitatea Botoşani a trimis o scrisoare adresată Institutului de Cercetare a Calităţii Vieţii, prin care dumnealui dorea să se informeze asupra nivelului de trai decent din România. Adăugând şi numeroase lecturi de specialitate parcurse până atunci, precum şi unele aprecieri personale, pe care noi le-am considerat interesante şi corecte, le vom prezenta, în cele ce urmează. PRIMA SCRISOARE, SPICUIRI Articolul 47 din Constituţia României, al. (1), statutează că: „Statul este obligat să ia măsuri de dezvoltare economică şi de protecţie socială, de natură să asigure cetăţenilor un nivel de trai decent”. La fel, în art.135, al.(2), f), că „Statul trebuie să asigure crearea condiţiilor necesare pentru creşterea calităţii vieţii”. Problema este (şi este o problemă!) ce şi cât înseamnă NIVELUL DE TRAI DECENT. Acest „nivel” trebuie cumva cuantificat, trebuie să aibă un corespondent valoric, concret, în lei, în Euro. UNCTAD estimează nivelul de sărăcie la un venit de mai puţin de 2 dolari/zi şi de sărăcie extremă cu mai puţin de 1 dolar/zi. Într-un interviu luat de Robert Turcescu (Evenimentul zilei/1. 12. 2002) lui Alin Teodorescu, pe atunci director al IMAS, acesta din urmă afirma că unei familii cu un copil la şcoală (3 persoane), îi erau necesari, pentru un trai decent, 500 de Euro lunar: cum pe 2. 12. 2002 un Euro valora 33 346 lei, rezultând că pentru o persoană, necesarul acesta era de aproximativ 5,5 milioane lei lunar; probabil că pentru un pensionar singur, acest calcul se situa pe undeva pe aproape. Acestea fiind spuse, vă rog frumos să aveţi amabilitatea de a dispune (sau a recomanda!) Institutului de Cercetare a Calităţii Vieţii să-mi confirme dacă această cifră corespunde cercetărilor academice recente şi să-mi trimită şi documentul (studiul) din care rezultă aceasta, chiar dacă infirmă cele spuse de Alin Teodorescu… îmi închipui că, dacă există preocupări asidue pentru calculul incidenţei sărăciei şi sărăciei extreme, al minimului de trai, al coşului minim de consum, trebuie cu nece- sitate să existe, în mod egal, şi o preocupare pentru calculul nivelului de trai decent, mai ales că această formulare este înscrisă, ca atare, în însăşi Constituţia României, CALITATEA VIEŢII, XVI, nr. 1–2, 2005, p. 155–160 156 ADINA MIHĂILESCU 2 ca şi într-o serie de acte (pacte, tratate, Charte) internaţionale, inclusiv în Declaraţia Universală a Drepturilor Omului! La final, mai menţionez că nivelul meu de trai este absolut lamentabil, cu o pensie – în anul de graţie 2005 – de doar 1 802 000 lei (!!!), în condiţiile în care, pe luna noiembrie, pentru garsoniera în care locuiesc, cheltuielile de întreţinere s-au afişat la nivelul de …1 600 000 de lei !!!! Pensiile noastre nu au mai fost indexate din luna septembrie, scumpirile au intrat în vigoare, iar noul guvern nu pomeneşte nimic despre vreo indexare, ci despre o recalculare ce va atinge, în anul 2008 (!!!!), o creştere de 30%. Oricum, cu un calcul deja consacrat, venitul meu abia dacă trece de jumătatea subvenţiei lunare a unei …VACI, în Uniunea Europeană, mai aproape – probabil – de aceea a unei … OI ! Prin urmare, cât de sărac ştiu şi simt că sunt, dar vreau să ştiu ce venit (în lei sau Euro) mi-ar asigura un nivel de trai decent! * * * Răspunsul nostru la prima scrisoare se referea la conceptul de minim de trai decent, care a fost o preocupare permanentă a Institutului de Cercetare a Calităţii Vieţii începând cu anul 1994, alăturând acestor explicaţii şi valorile minimului decent şi de subzistenţă pentru o familie de pensionari din mediul urban, cât şi pentru un pensionar singur, aşa cum era cazul domnului Onofrei Gheorghe. Minimul de trai decent presupune calculul necesarului de resurse pentru consumul curent – alimentar, îmbrăcăminte, încălţăminte, locuinţă, servicii, completat cu o componentă de educaţie şi formare profesională care să favorizeze afirmarea persoanei şi cu una de statut social, care să permită dezvoltarea şi participarea individului în societate. Minimul de subzistenţă prevede aspecte legate de supravieţuirea unei persoane, în condiţiile unui ajutor public pe termen scurt, în vederea reintegrării persoanei respective în societate. Este diferit de minimul decent, tocmai prin aceste elemente de dezvoltare şi afirmare socială a unei persoane, care la supravieţuire, nu sunt prevăzute. Pentru mediul urban: Niveluri minime de trai în decembrie 2004: – decent: doi pensionari = 6 271 311; un pensionar = 3 300 690. – subzistenţă: doi pensionari = 4 764 186; un pensionar = 2 507 466. Prin aspectele numeroase care intervin în determinarea sa, orice prag al sărăciei întruneşte cu greu consensul diverselor categorii de specialişti, dar este 3 MINIMUL DE TRAI DECENT. CORESPONDENŢĂ CU UN CITITOR 157 necesar să fie stabilit, fiind un instrument indispensabil în analiza situaţiei populaţiei, în diverse etape de dezvoltare socioeconomică. Acest instrument permite cunoaşterea dimensiunilor sărăciei, permite aplicarea unor măsuri pentru combaterea acestui fenomen, identifică cele mai afectate grupe de populaţie şi permite estimarea costurilor cerute de satisfacerea unor nevoi stringente. SCRISOAREA A DOUA, SPICUIRI Răspunsul trimis de domnul Onofrei la data de 25. 01. 2005, ca urmare a primirii studiului efectuat în ICCV privind minimul de trai decent şi de subzistenţă, începea cam aşa… «… cum aţi prevăzut foarte bine la telefon, sunt dezamăgit de cifrele pe care mi le-aţi trimis! Este absolut firesc, deoarece dvs. aţi calculat nivelul minim de trai decent, ca făcând parte integrantă din tematica lucrării. Chiar şi aşa, nivelul venitului meu lunar este de coşmar: pentru luna decembrie 2004 (1 802 000), el reprezintă doar …57,5% din N.D. şi 75,6% din N.S.!!!! Mai că-mi vine să spun că, faţă de nivelurile din august 2001 (p. 74 din lucrarea Minimul de trai şi costurile sociale-concepte operaţionale în analiza calităţii vieţii n.a.), e ceva mai „bine”: atunci venitul meu era de doar… 52,9% din N.D. şi 69,7% din N.S.!!! (atunci pensia mea era de 1 010 000 lei/lunar!). – a: Prima rugăminte se referă la problema art. 47 din Constituţie, unde scrie despre un „nivel de trai decent” şi nu despre un nivel minim de trai decent! Este doar o chestiune de semantică, sau acolo se are în vedere un alt nivel, cu adevărat de trai decent şi nu unul minim, care semnifică un prag de sărăcie?; el fiind calculat pentru minimuri sub care nu se mai poate! Dacă a fost (este) în preocupările Dvs. şi calcularea unui asemenea nivel de trai: DECENT, vă rog frumos să aveţi amabilitatea de a mi-l comunica. … – b: Vă rog să-mi permiteţi să aduc în discuţie o situaţie pe care eu încerc s-o definesc – nu ştiu cât de propriu – EFECT TEMPORAL CUMULATIV: este vorba despre faptul că, în timp, menţinându-se această discrepanţă de neimaginat între N.D., N.S. şi venit, în mod inevitabil, se acumulează datorii, atât la utilităţi, cât şi, la fel de inevitabil, la persoane fizice (în unele cazuri, la C.A.R.-uri sau bănci). Pe urmă, acelaşi E.T.C., duce, datorită alimentaţiei inadecvate şi insuficiente, cu produse alimentare de proastă calitate şi puţine, datorită netratării adecvate a începuturilor de boală (şi a bolilor deja existente), la o degradare biologică care merge ca o boule de neige! Statisticile internaţionale ne situează pe ultimul loc – invariabil – la consumurile/cap de locuitor, la carne, pastă de dinţi, săpun, detergenţi, …cafea chiar etc. etc. etc.! Apoi, mie mi se pare că, de regulă, statisticile (care, cum am arătat, utilizează oricum ponderi din urmă cu doi ani) lucrează, într-un fel, precum Condillac („Filozofia lui ”/Hans Vaibinger/Editura Nemira/2001, p. 280–288), cu un om statistic ideal, ca-şi-cum el ar cunoaşte tabelele şi graficele 158 ADINA MIHĂILESCU 4 INS şi ICCV! Ori, în lumea reală, mai există onomastici, înmormântări, procese, participări la întâlniri de aniversare a terminării liceului ori facultăţii, un bilet loto, un pahar de bere, o operaţie, o floare pentru o femeie, o ţigară, necesităţi culturale care surclasează statisticile, o cafea …ş.a.m.d. În aceste condiţii nu consideraţi că ar fi necesar un coeficient (indice, procent…) cu care să se majoreze nivelurile N.D. şi N.S.? – c: 2a p. 36 (aceeaşi lucrare n.a.) faceţi referire la INDEXĂRI ale pensiilor, ilustrată de „Tabelul 11” (p.37): vă rog să aveţi amabilitatea de a-mi confirma dacă am înţeles bine acele date; ele semnifică faptul că (dincolo de comparaţia cu 1990 = 100%), practic, niciodată între 1991–2002, tr. III (şi, probabil, până la 31. 12. 2004) INDEXĂRILE NU AU ACOPERIT NICIODATĂ INFLAŢIA? – ci doar în procentele înscrise în „Tabelul 11”? Deci, nu doar comparativ cu 1990, ci în mod absolut? Considerente teoretice despre indexare am găsit în cartea D-nei Mariana Ioviţu, Bazele politicii sociale,/Editura „Eficient”, Bucureşti/1997, p. 268–274, însă, dacă afirmaţia de mai sus, scrisă cu majuscule, este reală, funcţia principală a indexării, aceea de „prevenire a eroziunii puterii de cumpărare”, mai este îndeplinită? Am păstrat, printre hârtiile mele, un articol din Cotidianul, 18. 08. 1998, p. 1–2, în care Dl. prof. dr. Cătălin Zamfir aprecia cu luciditate pentru perioada de după toamna lui ’96, că „indexările nu au putut acoperi cererile unui trai decent” şi că „Pensionarii au beneficiat şi ei de indexări, dar valorile pensiilor actuale sunt ridicole”; iar ca o concluzie generală, „20% din populaţie se zbate în sărăcie cumplită”, iar „70% din populaţie de abia se descurcă, de la salariu la salariu, de la lună la lună” !!! De altfel, şi Dvs. aţi remarcat un vârf de insuficienţă aberantă pentru 1997, la p. 36; dar, vorba lui Creangă: mai sărac decât în 2000, de când mă ştiu n-am fost niciodată!! Pensia mea a „crescut”, în 20 de trepte de indexare, de la 753 565 lei la 1. 05. 2000, la 1 856 000, în ianuarie 2005; şi asta, în timp ce mie mi s-a „actualizat punctul” cu 3% (54 000 de lei!!!), iar înalţii demnitari şi-au majorat salariile cu …25%!!! Aşadar, când să te „bucuri” de „facilităţi”, vine factura de la întreţinere; dacă plăteşti unele dintre obligaţii, ţi se întrerupe lumina (mie mi s-a întrerupt pentru uriaşa datorie de …122 000 de lei); dacă plăteşti lumina nu mai poţi lua medicamente; dacă iei medicamente şi plăteşti lumina, rămâi fără cablu TV, ş.a.m.d. În toate cazurile însă, există o constantă: FOAMEA!!!! Aici lucrurile sunt în ordine, nu se dezmint cu nici un chip! … Am presupus că poate sunt eu insuficient de chibzuit, că nu sunt în stare să respect „sfaturile” unor parlamentari care îmi propun „soluţii pentru a supravieţui” (Evenimentul zilei/3. 02. 2003 – p. 5). Nici unul măcar nu-şi propune să militeze pentru asigurarea unui TRAI DECENT pensionarilor, ci doar la ce să mai renunţe ca să se descurce cu cât au!! În acelaşi an 2003, (Evenimentul zilei/20.06. – p. 8), Adrian Năstase „recunoştea”: „Sunt oameni care mor de foame, e adevărat. Dar totuşi România 5 MINIMUL DE TRAI DECENT. CORESPONDENŢĂ CU UN CITITOR 159 are 22 de milioane de locuitori. Nu putem să rezolvăm în doi-trei ani problemele pentru toată lumea.”!!! Eu mă opresc doar la un cinic personaj pe nume Iuliu Winkler, în prezent ministru, care îmi (ne) recomanda: „Bătrânii să fie ajutaţi de copii, să-şi vândă apartamentul şi să ia unul mai mic. Eu aşa aş face şi voi trăi mereu din resursele pe care le am. Viaţa este dură nu numai pentru pensionari, ci şi pentru noi. Renunţ la telefon, pentru că vreau să mănânc papanaşi; dacă nu vreau să renunţ la telefon, nu mănânc papanaşi.”!?!? Asta era (este) mentalitatea unui deputat, de la înălţimea „ÎMBUIBĂRII SALE”!!!! Eu stau într-o garsonieră: unde să mă mai mut, într-un coteţ, la containere, la canale?!… Eu, de pildă, simţeam şi simt pe pielea mea ce înseamnă sărăcie extremă, dar când mai văd şi că venitul meu se situează, nu sub N.D., ci chiar sub N.S., chiar îmi vine să urlu!!!!! La p. 34, scrieţi despre „o lume imprevizibilă” şi vai! – câtă dreptate aveţi. Corin Braga (Centrul de Cercetare a Imaginarului PHANTASMA/Cluj) a propus pentru această „imprevizibilitate” din ce în ce mai accentuată, conceptul de ANARHETIP, considerând că unul dintre simptomele postmodernităţii este pierderea certitudinii ontologice şi că trăim într-o epocă dominată de o „ontologie slabă”, în care conceptele „grele” ale religiei, metafizicii, ştiinţei au fost dezeificate şi desubstanţializate (Observator Cultural nr. 165–166/22. 04– 5. 05. 2003 – p. 21). Pierderea certitudinii (primatul imprevizibilităţii, al relativismului exacerbat) nu se manifestă doar în domeniul ontologic, ci în cel epistemologic, în cel politic, în cel legislativ! Mă opresc la cel din urmă: şi aşa exista un adevărat haos legislativ, dar de această dată, guvernarea actuală a pornit la anularea şi modificarea a o mulţime de acte normative: vezi, de pildă, retrocedarea bunurilor regale, a pădurilor din Bucovina pentru Biserică, a compensaţiilor pentru aceia cu bani depuşi pentru automobile înainte de ’89, trecerea la AVAS a creanţelor RAFO, programele „medicamente compensate 90%”, „cornul şi laptele”, ajutoarele pentru mame, şi încă şi încă altele (Ziua/24.01.2005, p. 8 Legile PSD la întors); rămâne să vedem dacă se va anula Taxa Radio-TV sau interdicţia de publicare a coşului minim de consum; facilităţile Romtelecom de la Cablu TV, „cupoanele de căldură” şi Dumnezeu mai ştie ce se va mai anula/modifica!! Azi, 4. 02. 2005, în Adevărul: „Guvernul vrea să modifice 276 de articole din cele 298 ale Codului Muncii”!!! Deşi Adrian Năstase anunţase o creştere economică de 8,2%, Guvernul Tăriceanu zice că toate facilităţile aprobate în 2004 au fost „populist-electorale”! Dr. Cinteză spune că deja, pentru „compensate 90%” fondurile sunt epuizate 50%!? Se discută aprins cu FMI tocmai despre recorelarea pensiilor, chestiune care, şi aşa, este o poveste! Iar o majorare propriu-zisă nu este prevăzută pentru pensii decât în …2006!!!! Anul acesta pensiile nu se indexează deloc!… 160 ADINA MIHĂILESCU 6 A trecut – iată – aproape o lună de când v-am scris, mulţumindu-vă pentru lucrarea şi tabelele pe care mi le-aţi trimis… Voi încerca să mă descurc, cu ceea ce mi-aţi trimis!» * * * … Am fost impresionată de toată documentaţia de care v-aţi servit pentru a vă susţine punctul de vedere. Sunt convinsă că aţi înţeles totul foarte bine. Dvs. înşivă aţi făcut legături logice între opiniile presei, cărţi de specialitate din diferite domenii, care au legătură cu standardul de viaţă, conceptul de viaţă decentă şi tot ce implică acestea, în plan uman şi spiritual. Întrucât scrisoarea dvs. este deosebit de interesantă, conducerea instituţiei a propus să o publicăm în revista „Calitatea Vieţii”, Editura Academiei Române, ca punct de vedere al unui om din afara instituţiei, interesat şi dornic să-şi spună o părere, dincolo de specialist. Vroiam să ne oprim numai la afirmaţiile şi argumentele ştiinţifice luate din presă şi literatura de specialitate, deoarece aţi fost extrem de corect în ceea ce aţi afirmat. Aşa se încheie corespondenţa cu domnul Gheorghe Onofrei din localitatea Botoşani, azi 22 februarie 2005. Îi mulţumim pentru observaţiile critice şi realiste aduse pe parcursul celor trei scrisori primite la sediul institutului nostru. Am încercat, pe această cale, să facem auzite suferinţele unor oameni care au avut o contribuţie de-a lungul vieţii lor la asigurările sociale şi care, în etapa actuală, nu se pot bucura de drepturile legale şi morale ce li se cuvin, pentru a duce o existenţă minim decentă. 